AFRIKAANSE OPSOMMING: Die ondersoek van die uitspraak tydens die laaste maaltyd wat Jesus met sy dissipels gehad het voor sy dood aan die kruis, met behulp van sosio-retoriese hermeneutiek, toon die belangrikheid van die stelling, “Doen dit tot my gedagtenis”, in die lig van die Lukaanse gemeenskap en die moderne konteks. ’n Deeglike ondersoek van die teks in Lukas 22:14-30 bied ’n probleem aan die bestudering van die Nuwe Testament, veral vir Lukas-spesialiste, as gevra word na die rede vir die invoeging van die frase binne die konteks van hierdie maaltyd. In die eerste plek word daar gevra na die motivering vir die plasing van die maaltyd binne die teks. Dit blyk dat Lukas sy gemeenskap wou motiveer om hierdie maaltyd te gebruik as ’n middel om te onthou wat Jesus vir die mensdom beteken het gedurende sy tyd op aarde. Sosio-retoriese analise help ons om te bepaal watter retoriese nuanses Lukas gebruik het in die aanbieding van hierdie maaltydtoneel aan sy gehoor. In hoofstuk twee word aan die lig gebring dat Lukas sy bronne in verskillende retoriese teksture en patrone aanbied aan sy gehoor om te toon dat Jesus die Verlosser en ’n dienaar-leier was. Die intertekstuur van die Lukaanse weergawe van die maaltyd toon dat Lukas met behulp van Ou Nabye Oosterse en Grieks-Romeinse bronne, asook sosio-kulturele retoriek ’n beroep op sy gemeenskap doen om Jesus regtig te leer ken. Dit toon Jesus as ’n bemiddelaar, beskermheer, en weldoener aan sy gemeenskap ten einde die herstel van die waardigheid van die mensdom te bewerk. Die heilige tekstuur van die Lukaanse maaltyd toon die ewigblywende geskenk van Jesus aan die gemeenskap en die feit dat die gemeenskap alles te danke het aan die goddelike krag van Jesus. Sosio-retoriese hermeneutiek van Lukas 22:14-30 maak dit duidelik dat die frase, “Doen dit tot my gedagtenis”, binne die konteks ’n retoriese strategie is waarmee Lukas sy gehoor wou leer om Jesus se leefstyl na te boots en sy inklusiewe benadering ten opsigte van die gemarginaliseerdes en uitgeworpenes van die samelewing te onthou. Dit is wanneer die gemeenskap die maaltyd eet en sy lewenstyl naboots, veral sy handelinge en benadering tot God en die mensdom, dat die gemeenskap werklik vir Jesus sal onthou en so menswaardigheid in die gemeenskap sal herstel.